Наргис Ҳамидова

Наргис Ҳамидова (зод. 1971, Душанбе) — рассоми варзидаи тоҷик, омӯзгор ва ходими ҷамъиятӣ. Раиси Иттифоқи рассомони Тоҷикистон (аз соли 2018). Узви Академияи мусаввирии Тоҷикистон (2011).

 Зиндагинома 
Наргис Ҳамидова соли 1971 дар шаҳри Душанбе дар оилаи зиёӣ ба дунё омадааст. Падараш нахустин мураббии ӯ дар ҷодаи санъат буд. Соли 1991 Коллеҷи ҷумҳуриявии рассомии ба номи М. Олимов-ро бо дипломи аъло хатм карда, сипас таҳсилро дар Донишкадаи давлатии фарҳанг ва санъати Тоҷикистон ба номи Мирзо Турсунзода дар шуъбаи мусаввирии дастгоҳӣ идома додааст.

 Фаъолияти ҳунарӣ 
Наргис Ҳамидова дар асарҳояш бештар ба тасвири табиати Ватан, рӯзгори занону духтарони деҳот ва натюрмортҳо таваҷҷуҳ мекунад. Сабки ӯ бо истифодаи фаровони рангҳои гарм ва рамзҳои миллӣ фарқ мекунад. 

 Асарҳои машҳур: 
 Силсилаасарҳои «Диёри зебои ман — Тоҷикистон»;
 «Марвориди Шарқ»;
 «Дугонаҳо»;
 «Суруди алла».

Асарҳои ӯ дар хазинаи Осорхонаи миллии Тоҷикистон, Осорхонаи санъати тасвирии ба номи А. Кастееви Қазоқистон ва Намоишгоҳи санъати муосири Эрон маҳфузанд.

 Фаъолияти ҷамъиятӣ ва омӯзгорӣ 
Наргис Ҳамидова аз соли 1991 дар Коллеҷи ҷумҳуриявии рассомии ба номи М. Олимов ба шогирдон дарс медиҳад. Ӯ дар ташкили Донишкадаи давлатии санъати тасвирӣ ва дизайни Тоҷикистон саҳм гузошта, муддате ҳамчун декани факултаи санъати тасвирӣ дар Донишкадаи давлатии санъати тасвирӣ ва дизайни Тоҷикистон  фаъолият намудааст. 

Аз соли 2018 инҷониб роҳбарии Иттифоқи рассомони Тоҷикистон-ро бар дӯш дорад. Ӯ аввалин занест, ки ба ин вазифа интихоб шудааст.

 Ҷоизаҳо 
 Ордени Шараф дараҷаи II;
 Медали тиллоии Иттифоқи рассомони Ӯзбекистон (2024) — барои саҳми арзанда дар таҳкими робитаҳои фарҳангӣ миёни кишварҳои Осиёи Марказӣ;
 Ифтихорномаҳои давлатӣ ва соҳавӣ.

 Эзоҳ 

Гурӯҳ:Омӯзгорони Тоҷикистон
Гурӯҳ:Рассомони Тоҷикистон
Гурӯҳ:Аъзои Иттифоқи рассомони Тоҷикистон
Гурӯҳ:Шахсиятҳо:Душанбе
Гурӯҳ:Зодагони соли 1971